
Absztrakt: 
Háttér: A várandósság késői szakában és a szülést követő időszakban gyakran jelentkező probléma a megnövekedett inter-rectus távolság. A nemzetközi szakirodalom szerint az állapot postpartum előfordulása 35-60% közé tehető. A kockázati tényezők, a kezelési mód valamint a következmények tekintetében további vizsgálatok szükségesek még. 
Cél: Jelen tanulmány célja volt meghatározni egy kezelési lehetőség hatékonyságát egy esettanulmány formájában. 
Anyag és módszer: Egy 33 éves nő vett részt a vizsgálatban, aki a szülést követő hatodik héten jelezte részt vételi szándékát. A páciens a megereszkedett, meggyengült és megnyílt hasfaláról, illetve derékfájásról számolt be. Három hónapig tartó gyógytorna-kezelésben részesült, mely során a musculus transversus abdominis erősítése volt elsődleges. 
Eredmények: A kezelés után a patológiás inter-rectus távolság, egy kivételével, minden mérési ponton elérte a normál tartományt, melynek következtében a páciens derékfájdalma is megszűnt. 
Abstract: 
Background: An increased inter-recti distance is common in late pregnancy and in the postpartum period. According to relevant researches its postpartum onset lies between 35-60%. About its risk factors, treatment and sequelae we need more investigations. 
Objective: The aim of the present study was to determine the effect of the treatment in the postpartum period using a single case study. 
Material and Methods: A 33-years-old woman was recruited to the research who was six weeks after the delivery. She complained about her weakened and opened abdominal wall and low back pain. The patient got a three-months-long physical therapy in which the strengthening of the transverse abdominal muscles was primary. 
Results: After the intervention the pathological inter-recti distance was reduced, it achieved the normal range almost at each reference point and the patient’s low back pain was gone too. 
Kulcsszavak: rectus diastasis, inter-rectus távolság, hasfal, postpartum időszak, gyógytorna

Bevezetés: 
A musculus rectus abdominis egyike azon törzsizmoknak, amelyeknek jelentős szerepe van a gerinc stabilizálásában és mobilizálásában. Rectus diastasisnak (DRA) nevezzük az egyenes hasizmok szétválását a linea alba mentén, mely többnyire a terhesség harmadik trimeszterében kialakuló állapot (1, 2). A szakirodalom becslései szerint a postpartum időszakban lévő nők 35-60%-nál lép fel ez a rendellenesség (3, 4, 5). Ennek a széles tartománynak oka lehet a diagnózis felállításához szükséges mérési pontok különbözősége (2, 3, 6-9) és a különböző mérési módok használata is. A legtöbb kutató a hagyományos palpatiós módszert alkalmazza a méréshez (1-3, 6, 10, 11), azonban ez a módszer megbízhatatlan lehet a vizsgálók eltérő ujjvastagsága miatt. Egy következő lehetőség a caliper (9, 12-15), habár ez az eszköz még mindig kevésbé megbízható, mint az ultrahangos vizsgálat (5, 16-18).
Számos kockázati tényezőt (pl.: kor, magasság, testtömeg index [BMI], hasi körfogat, hormonális változások, terhesség alatti súlygyarapodás, magzati kor a szüléskor, szülési mód, születési súly, többszöri terhesség aránya) vizsgáltak már, melyek feltételezhetően okai lehetnek egy megnövekedett inter-rectus távolságnak (IRD, inter-rectus distance), azonban egyiket sem tudták még egyértelműen bizonyítani (4, 16, 19). A fellépő rés nagysága nagymértékben meghatározó. Kialakulhat kisebb méretű diastasis (~ 28-30 mm), amely természetes regenerációjára nagy esély van (13). Ezzel szemben jelentkezhet nagyobb távolság is (~ 58-60 mm), amely beavatkozás nélkül már nem képes regenerálódni, ennél fogva súlyos szövődményeket okozhat úgy, mint csökkent életminőség (20), rossz testtartás (2), derékfájdalom (14) és vizelet inkontinencia (6, 21). 

E szövődmények megelőzésére a szakirodalom két lehetséges kezelési javaslattal él. Az egyik a háton fekvésből kivitelezett felülés (11, 22), mely gyakorlat elsősorban az egyenes hasizmokat aktiválja. Második gyakorlatként a has behúzását, valamint az azonos oldali alsó bordák és a csípőlapátok közelítését említik, amely során főként a m. transversus abdominis és a m. obliquus internus abdominis működnek a hasizmok közül (10, 16, 17, 20). Számos kutató az utóbbi, hasbehúzásos gyakorlatot ajánlja a rectus diastasis kezelésére, mivel az sokkal hatékonyabb, kevésbé megterhelő, mint a felülések és azt derékfájással küzdő páciensek esetén is alkalmazni tudjuk.
Jelen tanulmány célja volt meghatározni egy kezelési lehetőség hatékonyságát egy esettanulmány formájában. Hipotézisünk szerint a három hónapos mozgásterápia hatására minden mérési ponton csökken az inter-rectus távolság.

Anyag és módszer:

Résztvevő: Egy első gyermekével várandós nőt vontunk be a vizsgálatba kényelmi szempontok szerint a Pécsi Tudományegyetem Klinikai Központ Szülészeti és Nőgyógyászati Klinikájáról. A tanulmány a Pécsi Tudományegyetem Klinikai Központ Regionális Kutatásetikai Bizottság engedélyével (6303/2016) valósult meg. A résztvevő írásos beleegyező nyilatkozatát adta a kutatásba való belépés előtt. A páciens 33 éves volt és hat héttel a toborzás előtt adott életet gyermekének. A szülés a 39. gestatiós héten császármetszéssel zajlott le, mivel a magzat farfekvéses volt. Az újszülött 2700 g-mal és 48 cm-rel jött a világra. Az édesanyánál sem a szülés alatt, sem azt követően nem jelentkezett semmilyen komplikáció. Az 1. táblázat további személyes adatokat és a szüléssel kapcsolatos információkat tartalmaz. Hat héttel a szülés után a jelentkező megereszkedett és meggyengült hasfalról, valamint derékfájdalomról panaszkodott. A gyógytornász által végzett fizikai vizsgálat során hyperlordosissal kombinált hanyag tartást találtunk. 
1. táblázat: Személyes adatok és a szüléssel kapcsolatos információk

	Kor
	33

	Magasság (m)
	1,65

	Testtömeg a terhesség előtt / alatt / után (kg)
	80 / 90 / 89

	Testtömeg index (BMI) a szülés után
	32,69

	Hasi körfogat a terhesség előtt / alatt / után (cm)
	100 / 118 / 108

	Gestatiós kor a szüléskor (hét)
	39

	Születési súly (g)
	2700

	Születési hossz (cm)
	48

	Érzéstelenítés típusa
	epidurális


Mérés: Az inter-rectus távolságot egy nylon digitális caliper (ISS karbonszálas digitális caliper, 0-75 / 0,01 mm) segítségével mértük meg. Az alany ehhez a hátára feküdt egy vízszintes felszínen úgy, hogy a feje alatt nem volt párna, térdeit 90°-ban behajlította, kezeit a combjára helyezte. A mérés kivitelezése előtt a vizsgáló egy centiméter szalag és egy toll segítségével bejelölte a mérési pontokat a hasfalon: a köldök felső részénél, a fölött 5 és 10 cm-rel, valamint a köldök alatt 2,5 és 5 cm-rel. Mivel a külföldi szakirodalomban nincsen megegyezés a mérési pontok tekintetében, ezért úgy választottuk meg azokat, hogy lefedjék a m. rectus abdominis izomhasát (4, 8, 13, 15). Ezt követően szájon át történő kilégzés közben arra szólították fel az alanyt, hogy emelje meg a fejét és a vállait addig, amíg a lapocka alsó csúcsa éppen elemelkedik a talajtól és közben csúsztassa a kezeit a térde irányába. A páciens 3 mp-ig megtartotta ezt a helyzetet, mialatt a vizsgáló adott referencia ponton elvégezte a mérést. Ehhez a vizsgáló először kitapintotta a m. rectus abdoninis medialis határai, majd azok közé helyezte a calipert, végül lemérte az inter-rectus távolságot. Minden mérés között 1 perc pihenőt tartottunk, hogy elkerüljük az izmok kifáradását.
Kezelés: A három hónapos kezelés során hetente két alkalommal találkoztunk a pácienssel, alkalmanként 1-1 órára. A vizsgálat időtartama alatt az alany mellőzött minden a gyógytornán kívüli testmozgást. A résztvevő papír alapon minden héten kapott egy új gyakorlatsort, amely gyakorlatokat azokon a napokon kellett végeznie, amikor nem találkozott a gyógytornásszal. A kezelés előtt és után a különböző referencia pontokon mért inter-rectus távolság nagysága az 1. ábrán látható. 

1. ábra: Inter-rectus távolság kezelés előtt (folytonos vonal) és után (pontozott vonal)
A beteg educatio keretein belül megtanítottuk, hogyan kell ülni, állni, felkelni és emelni helyes pozícióban. A mozgásprogram főként a törzsizmok erősítését célozta, kiemelten a m. transversus abdominist, a medencefenék izmokat, a felületes és a mély hátizmokat, valamint a m. gluteus maximust (2. táblázat). A fokozatos terhelést szem előtt tartva haladtunk a háton fekvő helyzettől, a fal melletti ülő gyakorlatokon át, az álló helyzetig. Minden feladatot a légzéssel összhangban hajtottunk végre. A haránt hasizom bármely testhelyzetben történő aktivációjához arra szólítottuk fel a pácienst, hogy egy mély légvétel után, amikor szájon át kifújja a levegőt, próbálja meg lassan közelíteni az alsó bordáit az azonos oldali csípőlapátokhoz. A kezelő minden gyakorlat során felhívta a páciens figyelmét arra, hogy ne gyorsan, ne lendületből végezze a mozgást, illetve korrigálta is az esetlegesen felmerült hibákat.

2. táblázat: Az alkalmazott gyakorlatok és leírásuk
	
	Gyakorlat
	Gyakorlat leírása

	1.
	[image: image2.jpg]



	Háton fekvésben az alsó bordák és az azonos oldali csípőlapátok közelítése, medencefenék izmok megfeszítése, közben a vállak és a kézhátak földre szorítása.

	2.

	Négykézláb helyzetben a has behúzása és a könyök emelése.

	3.

	Bébi plank helyzet: térdek elemelése a talajtól 1 cm-nyire.

	4.

	Könnyített oldalsó plank helyzet megtartása behúzott has mellett, a felül lévő láb megemelésével.

	5.

	Fal mellett álló helyzetben a derék közelítése a falhoz, közben a karokkal nyújtózás fent V-alakban.


Eredmények: 
Az inter-rectus távolságot a m. rectus abdominis aktív, vagyis kontrahált állapotában mértük. A méréshez, mely a szülés után hat héttel történt meg, egy digitális calipert alkalmaztunk. Az egyenes hasizmok közötti távolság 12,69 mm; 19,3 mm; 32,34 mm; 30,75 mm; és 24,05 mm széles volt az egyes mérési pontokon a kezelés előtt. A terápia után az értékek 6,83 mm; 11,72 mm; 24,8 mm; 26,41 mm; és 18,26 mm-re csökkentek. Ez alapján elmondhatjuk, hogy a három hónapos mozgásprogram hatására a patológiás inter-rectus távolság majdnem minden referencia ponton elérte a normál tartományt, egyedül a köldök alatt 2,5 cm-rel haladta meg azt. Az egyenes hasizmok átlagosan 6,22 mm-rel kerültek közelebb egymáshoz, ami 26%-os távolság csökkenést jelent. Mindezek mellett a páciensnek teljes mértékben megszűnt a derékfájása is. 
Megbeszélés: 
Beer et al (2009) még nem szült nőkön végzett tanulmányában 22 mm-t jelölt meg, mint a linea alba normális szélessége a köldök felett 3 cm-rel. Az első terhességgel ez a távolság megnövekszik, mint ahogyan Liaw, Hsu, Liao et al. (2011) találták, és kezelés nélkül ez az érték a szülést követő 6. hónapra sem normalizálódik. Egyes kutatók szült nők körében rectus diastasisnak tekintik a 2 cm-es (23) inter-rectus távolságot, mások a 2,5 cm-est (4), vagy a 2 ujjnyinál nagyobb (~ 3 cm) rést (1, 3, 10) háton fekvő helyzetben mérve. Ezek a különböző értékek adódhatnak abból, hogy az egyes vizsgálók eltérő pontokon végezték a méréseiket. Az azonban egyértelműen bizonyított, hogy a köldök magasságában tapasztalható a legszélesebb nyílás az egyenes hasizmok között (8, 12, 15), hiszen ez a terület a linea alba és egyúttal a hasfal legsérülékenyebb pontja. 
A szakirodalomban hiányosak még a rectus diastasis kezelésére vonatkozó ismereteink. Jelen esettanulmány eredményei szerint az inter-rectus távolság hatékonyan csökkenthető a hasizmok izometriás kontrakciójával. Eredményeink megegyeztek Sheppard (1996), Pascoal, Dionisio, Cordeiro et al. (2014), valamint Mota, Carita, Pascoal et al. (2015) közleményeivel, akik szintén csökkent egyenes hasizmok közötti résről számoltak be a hasbehúzásos gyakorlatok után. Másfelől Sancho, Pascoal, Mota, és Bo 2015-ben megjelent tanulmányukban a felülések rectus diastasisra gyakorolt pozitív hatásairól írtak. Tanulmányunkban mi azért választottuk a m. transversus abdominist aktiváló gyakorlatokat, mert a korábbi adatok alapján azok hatékonyabbak és kíméletesebbek, mint a felülések. Továbbá Boissonnault and Blaschak (1988) ajánlása alapján a rectus diastasissal rendelkező nőknek kerülniük kellene háton fekvő helyzetből a felüléseket, hiszen ez a fajta gyakorlat növelheti a már patológiás inter-rectus távolságot. 
A három hónapos kezelés során a törzsizmokat erősítettük háton fekvő helyzetben, továbbá a fokozatosság elvének megfelelően egyéb testhelyzetekben. Eredményeink szerint az inter-rectus távolság a m. transversus abdominis izometriás kontrakciójával csökkenthető. További vizsgálatok szükségesek arra irányulóan, hogy megállapítsuk a várandósság alatti rectus diastasis megjelenésének időpontját és a postpartum időszakban alkalmazott hosszabb távú kezelés hatékonyságát.

Diagram1

		10 cm-rel a köldök fölött		10 cm-rel a köldök fölött

		5 cm-rel a köldök fölött		5 cm-rel a köldök fölött

		Közvetlen a köldök magassága		Közvetlen a köldök magassága

		2,5 cm-rel a köldök alatt		2,5 cm-rel a köldök alatt

Munka1

				Before treatment		After treatment

		10 cm-rel a köldök fölött		12.69		6.83

		5 cm-rel a köldök fölött		19.3		11.72

		Közvetlen a köldök magassága		32.34		24.8

		2,5 cm-rel a köldök alatt		30.75		26.41

		5 cm-rel a köldök alatt		24.05		18.26

				A diagram adattartománya a jobb alsó sarkánál fogva módosítható.






